— Падтрымліваючы таленавітую моладзь, мы робім інвестыцыі ў сваю будучыню, — перакананы старшыня савета дырэктараў СТАА “Націвіта” Аляксей Сычоў. — Сучасны бізнес — не толькі паспяховыя продаж і маркетынг, а найперш навука, інавацыі, новыя тэхналогіі. Менавіта таму ўсё часцей гучаць словы аб дзяржаўна-прыватным партнёрстве. Мы зацікаўлены ў маладых талентах, якія могуць даць нам ідэі, што мы зможам увасобіць у жыццё. Мы зацікаўлены ў тым, каб дапамагчы маладым беларусам дасягнуць самых амбіцыйных вышынь у навуцы, спорце і мастацтве. “Таленавіта” адкрыта для новых партнёраў. Сёння на сустрэчы з губернатарам вобласці і пасяджэнні экспертнага савета мы якраз абмяркоўвалі гэты момант, а таксама перспектывы, навацыі, напрамкі супрацоўніцтва, магчымасці фінансавання. Абавязкова будзем развіваць новыя формы ўдзелу дзяцей і моладзі ў інтэлектуальна-пазнавальнай, фізкультурна-спартыўнай і грамадска карыснай дзейнасці. Галоўная мэта праграмы — знайсці адораных навучэнцаў і студэнтаў, падтрымаць іх і суправаджаць на ўсім шляху асобаснага і прафесійнага станаўлення — пачынаючы ад школы і заканчваючы працаўладкаваннем на лепшыя прадпрыемствы Беларусі.